
ΔΙΑΓΩΝΙΣΜΑ ΝΕΟΕΛΛΗΝΙΚΗΣ ΓΛΩΣΣΑΣ 
Β’ ΓΥΜΝΑΣΙΟΥ

Κείμενο 1: Φιλία: Υπέρτατο αγαθό για τους νέους
Στη συντριπτική πλειονότητα οι νέοι έχουν φίλους. Πιστεύουν στη φιλία αφού αυτή αποτελεί την πιο σημαντική παράμετρο στη ζωή τους, το «υπέρτατο αγαθό», όπως το χαρακτηρίζουν. Τα στοιχεία μεγάλης έρευνας από το Εθνικό Κέντρο Κοινωνικών Ερευνών σε Αθήνα, Θεσσαλονίκη και αγροτικές περιοχές είναι ενδιαφέροντα. Η φιλία είναι ό,τι πιο «ιερό» υπάρχει στη ζωή των νέων, μαθητών, μαθητριών. Γίνεται αποδεκτή από το 93% του συνόλου των ερωτηθέντων, ενώ βασικά κριτήρια επιλογής του φίλου είναι να είναι έμπιστος, ειλικρινής, ευγενικός, δίκαιος, διασκεδαστικός. Το 50% των ερωτηθέντων συναντούν τους φίλους τους σε καθημερινή βάση. Το σχολείο και οποιοδήποτε άλλο εκπαιδευτικό ίδρυμα, φαίνεται να είναι ο κατεξοχήν χώρος γνωριμίας του καλύτερου φίλου. Ακολουθεί η γειτονιά και η πολυκατοικία, που, όπως φαίνεται, παρά την παρακμή τους, εξακολουθούν να παίζουν καθοριστικό ρόλο στις γνωριμίες.
Οι σχέσεις των δύο φύλων, σύμφωνα πάντα με τις απόψεις που διατυπώθηκαν, φαίνεται να επηρεάζονται σε ποσοστό 80% από την αγάπη, την τρυφερότητα, την ερωτική έλξη, ενώ η ασυμφωνία και ο εγωισμός είναι κατά 75% οι κύριες αιτίες «μη επικοινωνίας» αγοριών και κοριτσιών. Οι λέξεις κλειδιά για τη σωστή επικοινωνία των δύο φύλων είναι «αγάπη», «αλληλοκατανόηση», «συμφωνία» και «έρωτας». Ποια είναι τα κυριότερα στοιχεία που σκιαγραφούν τον φίλο σύμφωνα με την έρευνα; Ο καλός χαρακτήρας είναι το πιο σημαντικό στοιχείο για την επιλογή του φίλου, ενώ πολύ μικρή σημασία αποδίδουν οι νέοι στην κοινωνικο-οικονομική κατάσταση των φίλων τους, στις πολιτικές τους αντιλήψεις, στην ηλικία τους.

Εφημερίδα ΚΑΘΗΜΕΡΙΝΗ, 20/12/1998 (απόσπασμα – διασκευή)

Κείμενο 2: Η φιλία
Τι είναι η πραγματική φιλία; Είναι ο στενός και θερμός δεσμός δυο ή περισσότερων προσώπων,που στηρίζεται στην αμοιβαία ανιδιοτελή αγάπη και εκτίμηση. Είναι ο πολύτιμος και σταθερός δεσμός που ενώνει ενάρετους ανθρώπους, στη καταγωγή ξένους ή συγγενείς. Οι εκλεκτότεροι πνευματικοί άνθρωποι όλου του κόσμου έχουν αναγνωρίασει και έχουν εξυμνήσει την πραγματική φιλία και πολλοί, από τα αρχαιότατα χρόνια ως σήμερα, έχουν γράψει γι’ αυτήν ότι είναι ένα από τα πιο απαραίτητα και τα πιο βασικά στηρίγματα του ανθρώπου για την επίλυση των προβλημάτων του, για την προκοπή του και για την ευτυχία του.
«Σύν τε δύ’ ἐρχομένῳ», λέει ο Όμηρος· «όταν πηγαίνουν δύο μαζί» μπορούν οι άνθρωποι να ταβγάλουν πέρα καλύτερα και πιο άνετα. Γιατί ο πραγματικός φίλος θα σε βοηθήσει στην αντιμετώπιση των ζητημάτων σου ή των κινδύνων που διατρέχεις και στην επιτυχία των σκοπών σου, θα ακούσει τα μυστικά σου, στη δυστυχία σου θα λυπηθεί μαζί σου και με πίστη θα σου συμπαρασταθεί, στην ευτυχία σου δε θα σε φθονήσει, αλλά θα χαρεί κι εκείνος ειλικρινά, θα επαινέσει την καλή σου απόδοση και θα σου ευχηθεί το καλύτερο, δε θα θελήσει ποτέ να σε εκμεταλλευτεί, όταν βρίσκεσαι σε ανάγκη θα σε βοηθήσει, θα κάνει θυσίες για σένα, θα σε σκέφτεται και όταν βρίσκεται μακριά σου, θα σου πει την αλήθεια και όταν πρέπει, θα σε κρίνει με αυστηρότητα, θα είναι ειλικρινής μαζί σου και δε θα σεκολακεύει, θα χαίρεται από την παρουσία σου και θα είναι ο συμπαραστάτης σου, θα σε ενθαρρύνει και θα σε στηρίζει για την κατάκτηση της αρετής και θα σε αποτρέπει από το κακό, θα κάνει υποχωρήσεις και δε θα κάνει οτιδήποτε το πονηρό, που θα μπορούσε να προκαλέσει μείωση, πόνο ή λύπη σε σένα. Τα ίδια φυσικά πρέπει να προσφέρεις και συ σ’ αυτόν, για να έχει σταθερά θεμέλια η φιλία σας.
Η πραγματική φιλία ανυψώνει τους ανθρώπους ηθικά και πνευματικά, γιατί σ’ αυτήν ο δόλος δεν έχει θέση και η προσφορά είναι αυθόρμητη, εκούσια και ανιδιοτελής. Η αληθινή φιλία έχει διάρκεια και δεν τραυματίζεται (παρά σπανιότατα) από τις συκοφαντίες. Μόνο, όμως, εκείνοι που είναι πραγματικά καλλιεργημένοι και ενάρετοι αξιώνονται να την προσφέρουν και να την απολαύσουν.

Περιοδικό «Φιλόλογος», τεύχος 20 (απόσπασμα – διασκευή)



Ερωτήσεις:

Α.

1.Γράψτε περιληπτικά το νόημα του πρώτου κειμένου σε 40 με 60 λέξεις.                           (2M)

2. Ποιο είναι το νόημα της τελευταίας παραγράφου του δεύτερου κειμένου;                (2M)



B.
1.Να βρείτε τη δομή 1ης παραγράφου του Κειμένου 1.(1M)                                                                                                                                

2. Να δώσετε έναν άλλο τίτλο για το κείμενο 2.  (1M)

3.Ποιος είναι ο τρόπος ανάπτυξης της 2ης παραγράφου του Κειμένου 2 . Να αιτιολογήσετε τηναπάντησή σας.
  (1M)
4.Ποιο είναι το υποκείμενο των υπογραμμισμένων ρημάτων;
α.Τα ίδια φυσικά πρέπει να προσφέρεις και συ σ’ αυτόν, για να έχει σταθερά θεμέλια η φιλία σας.
β.Το 50% των ερωτηθέντων συναντούν τους φίλους τους σε καθημερινή βάση.                  (1M)



[bookmark: _GoBack]5. Να αναγνωρίσετε τη φωνή και τον χρόνο των πιο κάτω υπογραμμισμένων ρημάτων:

« Η φιλία είναι ό,τι πιο «ιερό» υπάρχει στη ζωή των νέων, μαθητών, μαθητριών. Γίνεται αποδεκτή από το 93% του συνόλου των ερωτηθέντων, ενώ βασικά κριτήρια επιλογής του φίλου είναι να είναι έμπιστος, ειλικρινής, ευγενικός, δίκαιος, διασκεδαστικός. Το 50% των ερωτηθέντων συναντούν τους φίλους τους σε καθημερινή βάση.»                                        (1M)



6. Στις σύνθετες λέξεις «συγγενείς», «εξυμνήσει»:

(α) Να γράψετε τα αχώριστα μόριά τους.
(β) Χρησιμοποιώντας ως α΄ συνθετικό αυτά τα αχώριστα μόρια, να σχηματίσετε μία (1) νέα σύνθετη λέξη μετο καθένα.                                                                                                              (1M)



Γ.
Πόσο σημαντική είναι η φιλία για εσάς; Γιατί οι σημερινοί άνθρωποι δεν αναπτύσσουν συχνά φιλικές σχέσεις; Υπόθεσε ότι αναπτύσσεις τις σκέψεις σου στο ημερολόγιό σου σε 150 με 200 λέξεις.                                                                                                                                                                 (10M)

